Foto’s: Afrikaanse musiek ordentlik gevier by Aitsa-toekenningsSteve Hofmeyr en Ruhan du Toit ontvang ‘n Aitsa-toekenning vir “Die Land” wat aangewys is as die gewildste liedjie van die jaar. Foto: Janie Monsieur/Maroela Media. Bok van Blerk, Bobby van Jaarsveld, Steve Hofmeyr, Jay du Plessis en Ruhan du Toit se lied “Die Land” het die prys vir die liedjie van die jaar by die eerste Aitsa-Afrikaanse musiektoekennings ontvang. Dié spoggerige geleentheid is Woensdagaand by die Moreletapark-ouditorium in die ooste van Pretoria gehou. Talle sangers en kunstenaars is tydens die geleentheid vir hulle bydraes tot die Afrikaanse musiekbedryf en vermaaklikheidswêreld vereer. ŉ Verheugde Hofmeyr en Du Toit het dié toekenning onder luide applous van die gehoor in ontvangs geneem. “ŉ Mens kan my seker maar die vader van die Aitsas noem en al wat ek wil sê, is ‘boikot my nou weer’,” het Hofmeyr gesê. “Die land” is vroeër dié jaar van die lys van nominasies by die Ghoema-musiektoekennings verwyder omdat Hofmeyr een van die sangers van dié lied is. MultiChoice, ŉ borg van die toekenningsgeleentheid, het sterk standpunt ingeneem teen Hofmeyr se betrokkenheid by die geleentheid omdat hulle die sanger se uitlatings op sosiale media veroordeel en as verdelend beskou. Die geleentheid is verder in omstredenheid gedompel nadat sangers gedreig het om dit te boikot ter ondersteuning van Hofmeyr. Sonja Herholdt en Kosie van Niekerk het elkeen ‘n Aitsa-toekenning vir hulle lewenslange bydrae in die Afrikaanse musiekbedryf ontvang. Foto: Janie Monsieur/Maroela Media. Sonja Herholdt is met ŉ Aitsa-beeldjie vir haar lewenslange bydrae tot die Afrikaanse musiekbedryf vereer terwyl die gehoor haar staande toegejuig het. Herholdt het op haar beurt gesê haar droom vir dié musiekbedryf is dat dit weer sy wysie sal vind soos in die pioniersdae toe die hele Afrikaanse musiekbedryf hard saamgewerk het om radiostasies sover te kry om Afrikaanse musiek uit te saai. Dié dae toe niemand in Suid-Afrika kwansuis hierdie soort musiek wou luister nie. “Afrikaanse musiek mag protesteer, maar Afrikaanse musiek moet ook brûe bou,” het sy haar toespraak afgesluit. Kosie van Niekerk, wat 31 jaar aan die hoof van die platemaatskappy Select Musiek gestaan het, is ook met ŉ Aitsa vereer vir sy lewenslange bydrae om veral Afrikaanse dansmusiek te ontwikkel en Afrikaanse musiek uit te bou. Solidariteit se beroepsgilde vir die kunste het ook by die geleentheid sy eerste eretoekennings oorhandig. Dié gilde het vir Donnalee Roberts en Ivan Botha met ŉ Aitsa-toekenning vereer vir hul baanbrekerswerk in die Afrikaanse rolprentbedryf. Deon Meyer het ŉ Aitsa-eretoekenning ontvang vir die werk wat hy op die gebied van Afrikaanse letterkunde verrig, terwyl die Hoërskool Rustenburg ŉ Aitsa-beeldjie gekry het vir die skool se uitmuntende werk op Afrikaanse kultuurgebied. Maroela Media het in Augustus vanjaar berig oor dié skool se koor wat byna oornag in ŉ internet-sensasie verander het nadat dit ŉ video op hul Facebook-blad geplaas het van hul vertolking van Queen se bekende “Bohemian Rhapsody”. Die video is reeds meer as 1,7 miljoen keer op Facebook gekyk en 48 000 keer op die sosialemediaplatform gedeel. Demi Lee Moore het nie net ŉ Aitsa-toekenning vir die beste pop-album van die jaar ontvang nie, maar is ook bekroon met ŉ tweede Aitsa-beeldjie vir die beste album van die jaar. ŉ Emosionele Moore het haar ma bedank, wat in haar droom geglo het. “Ek dank ook my hemelse Vader vir sy wyse tydsberekening. Dit het tien jaar geneem vir my droom om ŉ waarheid te word. Ek het net nou die dag nog in ŉ hotel vir ŉ klomp leë stoele gesing,” het Moore in trane gesê. Sy het ook elke aanhanger bedank wat haar album gekoop het. Jo Black, wat met ŉ Aitsa-beeldjie vereer is vir die beste Afrikaanse kontemporêre album van die jaar, het gevra dat musikante weer terugkeer na dankbaarheid. “Ek voel soms daar is net te veel fokus op ons sangers; ons doen eintlik maar net wat ons goed kan doen en dit is sing, terwyl daar gewoonlik ŉ hele span agter ons staan wat dit vir ons moontlik maak om elke aand op die verhoog te staan op die wonderlikste plekke in Suid-Afrika. Dit is die spanne wat ook eintlik al die eer moet kry.” Jo Black het ook twee Aitsa-toekennings ontvang. Foto: Janie Monsieur/Maroela Media. Black het saam met Freesolo Creative ook ŉ Aitsa-beeldjie ontvang vir die beste Afrikaanse musiek in ŉ TV-program of -reeks. Hulle is vereer vir die lied “Kom ons gaan groot” van Die Groot Ontbyt. Die Afrikaanse rockgroep Spoegwolf het twee Aitsa-toekennings ontvang; die groep is bekroon as kunstenaar van die jaar en het ook beste rock-album van die jaar gewen. Juan Boucher het ŉ Aitsa-musiektoekenning gekry vir die beste Afrikaanse lirieke van die jaar, terwyl Douvoordag as die Aitsas se nuweling van die jaar aangewys is. Elandré het met die Aitsa-beeldjie vir die beste Afrikaanse musiekvideo weggestap vir sy en Christian Wolf, die vervaardiger, se video “Vuur op die water”. Hy is ook as die liedjieskrywer van die jaar bekroon. Sorina Erasmus, ook bekend as die Flooze, het ŉ Aitsa-beeldjie ontvang vir die beste Afrikaanse humoristiese album. Die Ventertjies is vereer vir die beste boeremusiek-album. Early B se album Aangename kennis is aangewys as die beste Afrikaanse hip-hop-album van die jaar en Rocco de Villiers het ook ŉ toekenning vir die instrumentale album van die jaar gekry.